**Mészöly Ágnes: *Peti***

részlet a szerző *Ez egy ilyen nap* c. könyvéből

***A szövegfeldolgozás választható feladatai:***

*1. Ki vagyok én?*

Játszatok *Ki vagyok én?* játékot úgy, ahogy a történetben le van írva!

*2. Számfeladatok*

A történetben szereplő számokból alakítsatok ki minél több két, három és négyjegyű számot, majd alkossatok olyan feladatokat, amelyek nektek is fejtörést okoznának! Pl.: bonyolult alapműveletek, szöveges feladatok stb.

*3. Labirintusjáték*

Andi labirintusjátékot készített Petinek egy meséhez. Keressétek meg ezt a részt, és tervezzetek, rajzoljatok ti is egy labirintusjátékot a mesében szereplő állatok játékához! Találjatok ki hozzá játékszabályokat is, hogy a játékot táblás játékként lehessen játszani!

*4. Mondókatorna*

Hogyan végzik a mozgásfejlesztő tornát az intézetben? Úgy, hogy mondogatják is, amit csinálnak.

Próbáljátok ki az alábbi mondókatornát (zárójelben találjátok a mozgást):

Biciklire szálltam (*a földön ülve lábainkkal tekerjük a biciklinket*),
megfájdult a hátam (*lábak kinyújtása, felülés, a hát kiegyenesítése, kezeinket a derekunkra tesszük*).
Repülőre ültem (*ülve, karok oldalsó tartásban*),
nagyon elszédültem (*ülésben jobbra-balra dülöngélünk*).
Csónakkal eveztem (*kezeinkkel evezünk*),
sajnos vízbe estem (*felállunk, kezeinket lerázzuk*).
Máskor, ha sietek,
inkább gyalog megyek (*helyben járás*).

Találjatok ki hasonló ritmikus mondókát és hozzá kacsolódó mozdulatsort!

Mondóka forrása:

<https://www.csaladinet.hu/hirek/baba/baba_fejlodese_fejlesztese/16736/szorakoztato_mozgastanulas_-_a_mondokak_varazsa>

*5. Egérportré*

Készítsetek egy rajzot és egy leírást Petinek az egérről!

*6. Kapcsolatok*

Peti sok gyereket emleget a történetben. Olvassátok el újra a szöveget, és állítsátok fontossági sorrendbe a szereplőket Peti szempontjából! Ki lehet számára a legfontosabb, legkedvesebb, és miért? Kivel piszkálják egymást örökké? Miért? Mit gondoltok, hogyan tudnának kibékülni egymással?

*7. Levél haza*

Írj egy levelet Peti nevében az édesanyjának, amiben leírja, hogy mi hiányzik neki az otthoni életéből!

*8. Peti a barátom*

Gondolkozz el rajta, hogyha Peti lenne a barátod, mi mindent tudnátok együtt csinálni? Miben tudnál segíteni neki? És ő miben neked? Beszélgessetek erről a csoportban!